ФНИ НА СУ „СВ. КЛИМЕНТ ОХРИДСКИ“

РЕЗЮМЕ НА НАУЧЕН ОТЧЕТ НА ИЗСЛЕДОВАТЕЛСКИ ПРОЕКТ

Договор №80-10-46/10.04.2019

**Тема:** „Социално включване и приобщаващо образование на търсещи убежище и бежанци – реалност и перспективи”

**Вид на проекта**: тематичен проект

**Ръководител**: проф. дпн Сийка Георгиева Чавдарова – Костова

**Факултет/департамент/звено**: Факултет по педагогика

Проектът се реализира съобразно трите основни негови цели :

- Изследване на спецификата на процесите на социално включване в контекста на социалната работа на търсещи убежище и бежанци.

- Изследване на спецификата на процеса на приобщаващо образование в контекста на образователни дейности за търсещи убежище и бежанци

- Очертаване на основните възможности и проблемни области на двата процеса – на социално включване и приобщаващо образование, в т.ч. сходства, пресичания и разминавания.

Освен преподаватели, членове на проекта са всички студенти от магистърската програма „Социална работа с бежанци и мигранти“, както и двама студенти – бакалаври от специалност Педагогика.

Спецификите на социалното включване на търсещи убежище и бежанци в контекста на социалната работа са разгледани в публикации на проф. дпн С. Чавдарова – Костова, студентите М. Нецова, К. Стефанова, Н. Шишева, както и в постер на студента Г. Господинов, представени като доклади на 2 международни конференции в Полша и в България. Коментирани са както общите въпроси, свързани със социалното включване на тези категории уязвими групи, така и специфични акценти, свързани със здравния статус, жилищното настаняване, културната и социална ориентация, социална интеграция чрез спорт, като са представени редица актуални примери от практиката в България и различни европейски страни.

Спецификите на процеса на приобщаващо образование в контекста на образователни дейности за търсещи убежище и бежанци са разгледани в публикации на проф. дпн С. Чавдарова – Костова, доц. дн М. Замфиров, доц. д-р Вл. Господинов, доц. д-р Илиана Петкова, гл. ас. д-р Д. Рачева, студентите Хр. Стоянова и Д. Петкова, също представени като доклади на 4 международни конференции и 1 национална конференция в България. Откроени са както предпоставки за ефективно приобщаващо образование, произтичащи от студентското мнение за изследваните уязвими групи, мнението на учителите, практики в работата с деца бежанци с акценти върху ефективното усвояване на българския език, осъществяване на дейности с интеркултурен характер в класната стая в контекста на приобщаващото образование на тази група деца, работа с деца със СОП.

Във всяка една от публикациите са представени както възможности, така и проблемни области в реализирането на двата процеса – на социално включване и приобщаващо образование. Сходствата са свързани с характеристиките на двете основни групи уязвими лица – търсещи убежище и бежанци, които детерминират спецификите на работа с тях. Пресичанията са в контекста основно на социално-педагогическата работа както с деца, търсещи убежище и бежанци, така и възрастни /например в дейности като образование по български език, културна и социална ориентация, организирана спортна дейност и др./. За разминавания може условно да се говори, доколкото редица от дейностите, свързани със социалното включване са реални предпоставки за ефективно приобщаващо образование, както и обратното – успешното приобщаващо образование на търсещи убежище и бежанци е предпоставка за оптимално социално включване. Двата процеса вървят успоредно и пресичащо се в зависимост от съответни стадии на своето развитие, но така или иначе в обща целенасоченост.

За популяризиране на дейностите и резултатите по проекта бяха организирани:

- Студентска кръгла маса по повод Световния ден на бежанците 20 юни, 3 06.2019 г., Зала 2, Ректорат, в която взеха участие 95 човека, сред които студенти от специалностите Педагогика, Неформално образование и Социални дейности, както и от магистърската програма „Социална работа с бежанци и мигранти“, представителството на Върховния комисариат за бежанците към ООН, Бежанско-мигрантска служба към Българския червен кръст, Български съвет за бежанци и мигранти, Каритас – София, Съвет на жените бежанци в България, Център за изследване на демокрацията и др.

- Дискусионен форум по проблемите на социалното включване и приобщаващото образование, насочени към бежанци в България, 26.11.2019 г., в който взеха участие над 50 човека, сред които студенти от специалностите Педагогика, Факултет по педагогика и Етнология, Исторически факултет, представителството на Върховния комисар за бежанците към ООН, Бежанско-мигрантска служба към Българския червен кръст, Български съвет за бежанци и мигранти, Каритас – София, Съвет на жените бежанци в България, Агенция по заетосттта, Българска търговско-промишлена палата, сп. „Стратегии на образователната и научната политика, ВТУ „Св. св. Кирил и Методий“, ЮЗУ „Неофит Рилски“, Национална спортна академия.